Diari Oficial de la Generalitat Valenciana


Sumari del DOGV 9078, del 07-05-2021 (2021/4223)

RESOLUCIÓ de 22 de abril de 2021, del director general d'Administració Local, per la qual es publica la modificació dels estatuts de la Mancomunidad La Serranía.
-----------------------------------------------------------------------------------------------------------------------------------------------------------------

### Dades del document

Número de DOGV
:   9078

Data del DOGV
:   07-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4223


Data del document
:   22-04-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 22 de abril de 2021, del director general d'Administració Local, per la qual es publica la modificació dels estatuts de la Mancomunidad La Serranía. [2021/4223]  
La Mancomunidad La Serranía, mitjançant l'acord del seu òrgan plenari adoptat per majoria absoluta, en sessió de 29 desembre de 2020, va aprovar definitivament la modificació dels seus estatuts a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
De conformitat amb el que es disposa en l'article 46.2 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, es tracta d'una modificació d'estatuts de caràcter constitutiu, per la qual cosa s'ha tramitat pel procediment establit en l'article 46.3 de la llei esmentada.  
Remesos l'expedient tramitat i els estatuts aprovats a aquesta Direcció General d'Administració Local, es comprova la seua adequació a la legislació vigent en matèria de règim local.  
L'eficàcia de la modificació estatutària requereix la seua publicació en el Diari Oficial de la Generalitat Valenciana, d'acord amb el que es disposa en l'article 46.3, apartat f, de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb el que es disposa en l'article 8 del Decret 169/2020, de 30 d'octubre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Primer  
Publicar en el Diari Oficial de la Generalitat Valenciana els estatuts de la Mancomunidad La Serranía, modificats per la seua adaptació a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i que figuren com a Annex.  
  
Segon  
Inscriure la modificació d'estatuts en el Registre d'Entitats Locals de la Comunitat Valenciana.  
  
Contra aquesta resolució es podrà interposar un recurs d'alçada davant la Secretària Autonòmica de Promoció Institucional i Cohesió Territorial en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
I això sense perjudici que les persones interessades puguen interposar qualsevol altre recurs que estimen oportú en defensa dels seus interessos.  
  
València, 22 de abril de 2021.- El director general d'Administració Local: Antoni Such Botella.  
  
  
ANNEX  
Estatuts de la Mancomunidad La Serranía  
  
Subjectes, objecte i fins  
  
Article 1. Àmbit subjectiu  
1. Les entitats locals d'Alcublas, Andilla, Bugarra, Calles, Casinos, Chulilla, Gestalgar, Higueruelas, La Yesa, Losa del Obispo, Pedralba, Sot de Chera i Villar del Arzobispo, que sumen un total de 14.125 habitants segons dades rebudes dels ajuntaments el 2019, totes elles de la província de València, a l'empara de l'ordenament jurídic vigent, acorden continuar constituïdes en mancomunitat voluntària d'entitats locals per a l'organització i prestació en forma mancomunada de les obres, serveis i activitats de la seua competència que es recullen en aquests estatuts.  
2. Podran incorporar-se com a membres de ple dret a aquesta mancomunitat aquells altres municipis que ho sol·liciten, acatant aquests estatuts i pel procediment que més endavant es determina.  
3. Per a segregar-se algun municipi de la mancomunitat una vegada constituïda, serà aplicable el que es determina en aquests estatuts.  
  
Article 2. Personalitat i capacitat jurídica  
La mancomunitat tindrà plena personalitat i capacitat jurídica per al compliment dels seus fins, per la qual cosa podrà adquirir, posseir, reivindicar, permutar, gravar i alienar tota classe de béns; obligar i subscriure contractes; establir i explotar els serveis públics previstos en aquests estatuts com de la seua competència, i exercitar les accions i interposar els recursos previstos en les lleis.  
  
Article 3. Àmbit temporal  
La mancomunitat es constitueix per temps indefinit, atés el caràcter permanent dels serveis pels quals es constitueix.  
  
Article 4. Denominació i seu  
La mancomunitat que es constitueix es denominarà Mancomunidad La Serranía i tindrà la pròpia seu al municipi de Villar del Arzobispo, al carrer de Las Cruces, 46, i serà en aquest lloc on radiquen els òrgans de govern i l'administració d'aquesta, sense perjudici que a iniciativa del president, els òrgans col·legiats puguen­ reunir-se, expressant-ho així en la convocatòria i l'ordre del dia, en qualsevol de les seus dels ajuntaments mancomunats.  
  
Article 5. Objecte i competències  
1. Objecte: són fins de la mancomunitat la prestació i el sosteniment dels serveis d'interés i àmbit d'aquesta, acostant-los l'administració i potenciant un desenvolupament social i econòmic sostenible, equilibrat i igualitari dels municipis que la conformen i els respectius territoris, i que a continuació s'enumeren, sense definir la seua prelació:  
  
1) Medi ambient urbà: en particular, gestió de residus sòlids urbans.  
  
2) Avaluació i informació de situacions de necessitat social i atenció immediata a persones en situació o risc d'exclusió social.  
3) Informació i promoció de l'activitat turística.  
4) Fires, abastiments, mercats, llotges i comerç ambulant.  
5) Promoció de l'esport, instal·lacions esportives i d'ocupació del temps lliure.  
6) Cultura i equipaments culturals.  
7) Promoure i col·laborar amb els ajuntaments en la prestació de qualsevol altre servei inclòs en l'àmbit de la competència municipal, segons els termes de la legislació de l'Estat i de la comunitat autònoma vigent en cada moment.  
2. Competències:  
a) Les competències de la mancomunitat estaran orientades exclusivament­ a la realització d'obres i la prestació de serveis que siguen necessaris perquè els municipis puguen exercir les competències o prestar els serveis enumerats en els articles 25 i 26 de la Llei 7/1985, de 2 d'abril, reguladora de les bases de règim local.  
b) La realització d'aquells serveis instrumentals necessaris orientats al fet que els municipis puguen prestar els serveis referenciats en la lletra a. Entre altres els relatius a:  
- Gestions administratives, estadística, arxius, foment de la participació ciutadana, equipament i serveis informàtics.  
- Recursos humans i formació.  
- Subministraments, adquisició de materials fungibles, neteja d'instal·lacions públiques, central de compres de béns, serveis i subministraments­.  
- Gestió, liquidació, recaptació, en voluntària i/o en executiva, i inspecció de tot tipus d'ingressos, de dret públic o privat; incloent-hi la gestió de sancions, en matèria de trànsit o d'altres matèries.  
  
- La gestió i/o execució de plans i programes d'ajudes i subvencions en l'àmbit de la mancomunitat.  
3. La mancomunitat podrà realitzar la prestació i explotació dels serveis, d'acord amb qualsevol de les formes previstes en la legalitat vigent per a les entitats públiques. Abans del dia 1 de novembre de cada any, es calcularà el cost efectiu de cadascun dels serveis, en els termes de la legislació vigent.  
4. La prestació de serveis per la mancomunitat suposarà, quan siga procedent, la seua subrogació en la titularitat del servei.  
5. Els municipis associats podran adherir-se a la totalitat dels fins previstos o només a una part, sempre que siguen independents entre ells.  
  
6. La mancomunitat podrà prestar serveis de manera conjunta amb altres mancomunitats o altres administracions públiques mitjançant consorcis­, convenis interadministratius o qualsevol altra forma associativa­ prevista legalment.  
7. Per a l'assumpció de nous serveis, diferents dels enumerats en l'apartat 1 d'aquest article, caldrà la conformitat de totes les entitats mancomunades interessades mitjançant acord del ple d'aquestes, per majoria absoluta. Aquesta assumpció de nous serveis portarà amb si la modificació dels estatuts en els aspectes constitutius, que s'operarà d'acord amb el que en disposa l'article 37. En tot cas, serà preceptiva l'audiència a la Diputació Provincial.  
  
Article 6. Modificacions de la Mancomunitat  
Les modificacions de la mancomunitat portaran amb si la dels seus estatuts.  
S'entén per modificacions constitutives les que afecten els elements constitutius a què fa referència l'apartat 2 de l'article 46 de la Llei 21/2018, de 16 d'octubre, de la Generalitat, de mancomunitats de la Comunitat Valenciana. Aquestes modificacions es tramitaran pel procediment previst en l'apartat 3 de l'esmentat precepte.  
L'assumpció de nous serveis es qualifica com a modificació constitutiva i seguirà el procediment a què fa referència l'apartat anterior.  
  
Les restants modificacions estatutàries tindran caràcter no constitutiu i tan sols requeriran l'acord aprovatori del Ple de la mancomunitat, acompanyat de projecte de modificació d'estatuts, per majoria absoluta de vots, amb audiència prèvia als municipis integrants de la mancomunitat, i la seua publicació íntegra per la mancomunitat en el Diari Oficial de la Generalitat Valenciana.  
  
Article 7. Potestats  
La mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'aquestes característiques per al compliment dels seus fins.  
La mancomunitat, per al compliment del seu objecte, podrà exercir­ i desenvolupar en tot el seu àmbit competencial i territorial d'actuació­, totes les potestats, facultats i funcions atribuïdes als municipis­, en la condició d'ens públics territorials. Entre altres, les següents: a) Potestat reglamentària i d'autoorganització; b) Potestat tributària i financera; c) Potestat de programació o planificació; d) Potestat d'expropiació i d'investigació, delimitació i recuperació d'ofici dels seus béns; e) Presumpció de legitimitat i executivitat dels seus actes; I) Potestat d'execució forçosa i sancionadora; g) La potestat de revisió d'ofici dels seus actes i acords; h) Les prelacions i preferències­ i la resta de prerrogatives reconegudes en la hisenda pública per als crèdits d'aquesta, sense perjudici de les que corresponguen a les hisendes­ de l'Estat, de les comunitats autònomes i dels municipis, així com la inembargabilitat dels seus béns i drets en els termes previstos en les lleis; i) Qualsevol altra potestat o facultat reconeguda a favor dels municipis que poguera resultar convenient o necessària per al compliment dels fins de la mancomunitat.  
  
  
Òrgans de la Mancomunitat  
  
Article 8. Òrgans de govern i administració  
1. Els òrgans de govern de la mancomunitat seran representatius dels ajuntaments mancomunats d'acord amb el que es determina en els articles següents.  
2. El govern i l'administració de la mancomunitat corresponen al Ple, integrat per tots els representants dels municipis mancomunats, i a la seua Presidència.  
3. La mancomunitat haurà de comptar en tot cas amb una presidència, una o més vicepresidències, una junta de govern i un ple, així com una comissió especial de comptes.  
4. Cada municipi estarà representat en el Ple de la mancomunitat per l'alcalde o l'alcaldessa i un altre regidor o regidora, triat pel ple corresponent per majoria absoluta i que es mantindrà fins que no el revoque el ple que el va triar o perda la condició de regidor. El vot serà emés individualment per cadascun dels representants.  
  
5. La pèrdua de la condició d'alcalde o alcaldessa o de titular de la regidoria comporta, en tot cas, el cessament com a representant de l'ajuntament a la mancomunitat, les funcions del qual seran assumides per qui el substituïsca. Quan la pèrdua de la condició de regidor o regidora es produïsca per extinció del mandat, continuaran en funcions solament per a l'administració ordinària fins a la presa de possessió dels seus successors. El mateix criteri s'aplicarà en cas de renúncia de la condició de membre representant de la corresponent mancomunitat.  
  
6. A l'efecte de la seua actuació corporativa, els membres de la mancomunitat podran constituir-se en grups polítics en la forma i amb els drets i les obligacions que s'establisquen en les normes sobre règim local, amb excepció d'aquells que no s'integren en el grup polític que constituïsca la formació electoral per la qual foren triats o que abandonen el seu grup de procedència, que tindran la consideració de membres no adscrits.  
El grup polític estarà constituït per un mínim de dos vocals titulars del vot ponderat i de dos segons vocals. La formació o coalició que no obtinga un nombre suficient per a formar grup s'integrarà en el grup mixt.  
En allò no previst en aquest apartat serà aplicable el que s'estableix per als grups polítics en el Reial decret 2568/1986, de 28 de novembre, pel qual s'aprova el Reglament d'organització, funcionament i règim jurídic de les entitats locals.  
7. Són òrgans complementaris i potestatius les comissions gestores de serveis, que tindran com a missió i competència l'estudi, informació, consulta i supervisió dels assumptes que hagen de ser sotmesos a la decisió del Ple. La seua composició serà proporcional als grups polítics constituïts en el ple de l'entitat.  
8. La comissió especial de comptes estarà constituïda per membres dels diferents grups polítics integrants de la corporació i li correspon l'examen, estudi i informe de tots els comptes, pressupostaris i extrapressupostaris que haja d'aprovar el Ple. Per acord de la corporació, podrà actuar com a comissió informativa permanent per als assumptes relatius a economia, hisenda, personal i règim interior de l'entitat.  
  
  
El Ple  
  
Article 9. Definició  
El Ple és l'òrgan suprem del govern i administració de la mancomunitat a què representa i personifica amb el caràcter de corporació de dret públic.  
  
Article 10. Composició del Ple  
1. El Ple de la mancomunitat estarà integrat per representants designats pels municipis mancomunats i presidit per la Presidència de la mancomunitat.  
2. En el ple de les mancomunitats, a cadascun dels membres li correspon un vot amb el mateix valor.  
3. El mandat dels representants dels ajuntaments en la mancomunitat coincideix amb el de les seues respectives corporacions.  
4. Els membres del Ple de la mancomunitat perdran aquesta condició quan perden la condició de regidor, o així ho acorde el ple de l'ajuntament representat.  
  
Article 11. Sistema de vot ponderat  
Derogat.  
  
Article 12. Assignació del vot ponderat  
Derogat.  
  
Article 13. Atribucions del Ple  
1. Correspon al Ple de la mancomunitat les atribucions que la normativa vigent en matèria de règim local atribueix al ple dels ajuntaments, amb les adaptacions pertinents al règim propi de les mancomunitats.  
2. En tot cas, correspon al Ple de la mancomunitat:  
a) Elegir i destituir el president o presidenta.  
b) L'aprovació relativa a la modificació o reforma dels estatuts.  
  
c) Adhesió i separació voluntària i forçosa de membres de la mancomunitat o a algun dels serveis i activitats que constitueixen el seu objecte.  
d) Fixar anualment les aportacions econòmiques dels municipis integrants de la mancomunitat.  
e) Acordar la dissolució de la mancomunitat i nomenar els vocals­ de la comissió liquidadora, així com l'aprovació de la proposta efectuada per aquesta.  
f) Totes aquelles que siguen atribuïdes al Ple per aquests estatuts.  
  
  
La Junta de Govern  
  
Article 14. Junta de Govern  
1. La Junta de Govern local és un òrgan d'assistència al Ple, a la Presidència, a les vicepresidències i a la resta d'òrgans, i de gestió de la mancomunitat, d'existència preceptiva, i estarà integrada per la Presidència, vicepresidències i un nombre de representants dels municipis mancomunats integrants del Ple, mai superior a un terç del nombre de membres del Ple.  
2. Amb les adaptacions pertinents al règim propi de les mancomunitats, correspon a la Junta de Govern, en tot cas, l'assistència permanent al president en l'exercici de les atribucions que, de conformitat amb aquesta normativa, li siguen delegades pel president o un altre òrgan de la mancomunitat o li atribuïsquen les lleis.  
  
El President  
  
Article 15. Elecció del President  
1. El president de la mancomunitat serà elegit per majoria absoluta de vots pel Ple de la mancomunitat, entre els vocals membres d'aquest que tinga la condició d'alcalde dels municipis mancomunats.  
  
2. Si cap regidor obté majoria absoluta en la primera votació, se celebrarà 24 hores després una segona votació, i resultarà triat aquell que obtinga major nombre de vots. En cas d'empat, es resoldrà per sorteig.  
3. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 16. Designació de la Vicepresidència  
El president designarà un o diversos vicepresidents, que el substituiran en cas d'absència, vacant o malaltia.  
  
Article 17. Atribucions del President  
1. Corresponen al president de la mancomunitat les atribucions següents:  
a) Dirigir el govern i l'administració de la mancomunitat.  
b) Convocar, presidir i alçar les sessions de la Junta de Govern i de qualsevol altres òrgans col·legiats de la mancomunitat.  
c) Decidir els empats amb vot de qualitat una vegada realitzada la segona votació i si persistira l'empat.  
d) Dirigir, inspeccionar o impulsar els serveis, obres i activitats de la Mancomunitat.  
e) Ordenar pagaments, retre comptes i administrar els fons i béns de la Mancomunitat.  
f) Nomenar, si escau, un vocal delegat del servei d'entre els membres de la comissió informativa o gestora d'aquest.  
g) Representar la mancomunitat.  
h) Exercitar accions judicials i administratives en matèries de la seua competència o en cas d'urgència.  
i) I amb caràcter general totes les competències que la normativa­ vigent en matèria de règim local atribueixen a l'alcaldia dels ajuntaments, amb les adaptacions pertinents al règim propi de la Mancomunitat.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior del tot el personal i les enumerades en els apartats a i g.  
  
Les Comissions informatives i gestores de serveis  
  
Article 18. Creació de Comissions gestores  
Amb caràcter potestatiu, mitjançant acord del Ple o reglament­ orgànic, podrà crear-se una comissió gestora per cadascun dels serveis mancomunats que s'establisquen per al compliment dels fins assenyalats en l'article 5 d'aquests estatuts o d'altres que en un futur s'incloguen.  
  
Aquestes comissions estaran formades per un nombre de vocals designats pel Ple de la mancomunitat en proporció als grups polítics.  
  
D'entre els vocals que formen la comissió gestora, un d'ells podrà ser nomenat pel president com a vocal delegat del servei i les seues funcions, drets i obligacions seran fixades en el decret pel qual es dispose aquest nomenament.  
  
Article 19. Comissions informatives i implantació de serveis  
Per a la implantació d'un servei mancomunat, es formarà una comissió informativa especial, de composició proporcional als grups polítics, que estarà assistida pels tècnics especialitzats en la matèria de què es tracte i serà l'encarrega de redactar la memòria justificativa i informar el Ple de la mancomunitat per a l'aprovació i posada en marxa.  
  
  
Article 20. Funcionament de les Comissions gestores  
Les comissions gestores funcionaran com a comissions informatives­ de cadascun dels serveis, a excepció de la comissió especial de comptes que, a més de dictaminar el compte general, podrà funcionar­ com a comissió informativa permanent en matèria d'economia, hisenda, personal i règim intern de la Mancomunitat, i tindrà atribuïdes les funcions pròpies que per a ella estableix la legislació de règim local.  
  
  
Funcionament  
  
Article 21. Funcionament del Ple  
El Ple de la Mancomunitat funciona en règim de sessions ordinàries de prioritat preestablida i extraordinàries.  
El Ple celebrarà sessió ordinària com a mínim una vegada cada tres mesos, i extraordinària quan així ho decidisca el president o ho sol·licite la quarta part almenys del nombre legal de vots del Ple de la Mancomunitat, sense que cap vocal puga sol·licitar-ne més de tres anualment. En aquest últim cas, la celebració no podrà demorar-se per més de 15 dies hàbils des que fora sol·licitat, i no es podrà incorporar l'assumpte a l'ordre del dia d'un ple ordinari o d'un altre d'extraordinari amb més assumptes, si no ho autoritzen expressament els sol·licitants de la convocatòria.  
  
Article 22. Convocatòria del Ple  
Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
El Ple es constitueix vàlidament amb l'assistència d'un mínim­ de tres membres que en representen almenys el terç dels vots i aquest quòrum s'ha de mantindre al llarg de tota la sessió.  
En tot cas, es requereix l'assistència del president i del secretari­ de la Mancomunitat, o dels qui legalment els substituïsquen.  
  
Article 23. Règim de majories  
Els acords del Ple s'adopten, per regla general, per majoria simple de vots. Hi ha majoria simple quan els vots afirmatius són més que els negatius.  
És necessari el vot favorable de la majoria absoluta del nombre legal de vots del Ple de la Mancomunitat per a l'adopció dels acords en les matèries següents:  
Proposta de modificació o ampliació dels estatuts.  
Determinació de la forma de gestió dels serveis.  
Acordar la dissolució de la mancomunitat després dels tràmits previs necessaris i nomenar els vocals membres de la comissió liquidadora, així com, l'aprovació de la proposta efectuada per aquesta.  
Qualsevol altra matèria per a la qual així es dispose en aquests estatuts i en la legislació vigent aplicable.  
  
Article 24. Tresoreria  
La responsabilitat administrativa de les funcions pròpies de tresoreria-recaptació en la mancomunitat està reservat a funcionaris d'Administració local amb habilitació de caràcter nacional, de la subescala de secretaria-intervenció. Les entitats locals podran agrupar-se entre si per al sosteniment en comú d'un lloc únic de tresoreria. El tresorer, juntament amb l'interventor i el president, seran els responsables dels fons de la mancomunitat i el control de pagaments i ingressos.  
  
  
Article 25. Secretaria-Intervenció  
1. Hi haurà una Secretaria-Intervenció exercida per un funcionari nomenat d'entre els qui tinguen habilitació de caràcter estatal amb les funcions següents:  
Custòdia, classificació, ordenació i arxivament de tota la documentació de la mancomunitat en la seu d'aquesta.  
Coordinació i organització de tots els serveis burocràtics, administratius i tècnics.  
La fe pública administrativa dels actes administratius dels òrgans de la mancomunitat i l'expedició de certificats amb base en antecedents documentals.  
La Secretaria de tots els òrgans col·legiats i de la Presidència. Com a tal assistirà a les sessions i reunions amb veu i sense vot i redactarà les actes i resolucions, cuidant especialment de la conservació dels textos autèntics.  
L'assessorament juridicoadministratiu de la Mancomunitat i de cadascun dels seus òrgans.  
I) La labor d'interventor.  
I, en general, les altres funcions establides en aquests estatuts i les que en els ajuntaments corresponen al seu secretari.  
2. Mentre l'òrgan autonòmic competent cree i classifique l'esmentat lloc, aquestes funcions poden ser exercides per algun funcionari amb habilitació de caràcter estatal d'algun dels municipis que integren la Mancomunitat, després de la designació prèvia pel Ple d'aquesta, i es podrà sol·licitar l'exempció de la plaça a l'òrgan competent de la Generalitat Valenciana. En aquest cas, les funcions reservades s'exerciran preferentment mitjançant la seua acumulació a funcionari­ amb aquesta habilitació d'algun dels municipis que integren la Mancomunitat. Si això no fora possible, mitjançant acumulació a funcionari­ habilitat d'altres entitats o pels serveis d'assistència de la Diputació Provincial, amb la conformitat prèvia d'aquesta. A falta d'aquestes formes de provisió, les funcions reservades podran ser exercides per funcionari suficientment capacitat de la mancomunitat o d'algun dels municipis que la integren designat pel president.  
  
Article 26. Personal de la Mancomunitat  
1. La resta del personal de la Mancomunitat serà seleccionat mitjançant sistemes d'oposició, concurs i concurs oposició, i s'hauran de respectar en tot cas els principis constitucionals de publicitat, mèrit i capacitat.  
2. Fins que es proveïsquen les places convocades, aquestes podran cobrir-se interinament o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen oportunament seleccionades.  
3. Les places vacants hauran de traure's a oferta d'ocupació en el primer trimestre de cada any.  
4. El nomenament i règim del personal eventual, si escau, serà idèntic al previst per a les corporacions locals per la legislació vigent.  
  
5. La mancomunitat podrà autoritzar la col·laboració d'algun dels seus empleats amb qualsevol dels ajuntaments dels municipis integrants o amb qualsevol de les entitats públiques en què té participació. La col·laboració podrà ser de la totalitat o de part de la jornada de l'empleat i tindrà per objecte únicament tasques relacionades amb els serveis prestats per la mancomunitat.  
Aquesta col·laboració requerirà la conformitat de l'interessat, l'acord d'ambdues entitats i la concreció de les despeses a assumir per cadascuna d'elles, pel cost de l'empleat.  
6. La mancomunitat podrà autoritzar l'aplicació o la utilització de les borses de treball temporal que aquesta tinga aprovades i en vigor per qualsevol ajuntament integrant o per qualsevol altra entitat pública en què tinga participació estatuària, sempre que així haja sigut acordat en l'àmbit de negociació de l'entitat sol·licitant.  
  
Finançament  
  
Article 27. Recursos de la Mancomunitat  
1. La hisenda de la Mancomunitat està constituïda pels recursos següents:  
Aportacions dels municipis, d'acord amb el que s'estableix en els estatuts.  
Ingressos de dret privat.  
Taxes i preus públics per la prestació de serveis o la realització­ d'activitats de la seua competència.  
Contribucions especials per l'execució d'obres o per a establiment­, ampliació o millora de serveis de la competència de la mancomunitat.  
  
Participacions en els tributs de la Generalitat que, si escau, es puguen establir al seu favor.  
f) Recàrrecs sobre impostos de la Generalitat o d'altres entitats locals, que corresponga.  
Subvencions i altres ingressos de dret públic.  
h) Ingressos procedents d'operacions de crèdit avalades o concertades­ juntament amb els ajuntament o les entitats integrants.  
i) Multes i sancions en l'àmbit de la seua competència.  
j) Qualsevol altre que legalment puga establir-se.  
  
Article 28. Recaptació i gestió de recursos  
Per a la imposició, exacció, liquidació i cobrança dels recursos­ enumerats en l'article anterior, la mancomunitat podrà aprovar­ les ordenances fiscals corresponents als diferents serveis i aquestes ordenances tindran força obligatòria en tots els municipis integrants, una vegada aprovades.  
Correspondrà als municipis facilitar a la Mancomunitat tota la informació necessària per a la formació de padrons, altes, baixes i altres modificacions referides als contribuents afectats pels diferents serveis que constitueixen els fins regulats en articles anteriors.  
3. La mancomunitat podrà en tot moment, pels seus propis mitjans, comprovar la veracitat i l'exactitud de les dades a què fa referència el número anterior.  
  
Article 29. Aportacions i quotes  
Les aportacions de les entitats mancomunades seran per a cada exercici econòmic de la manera següent:  
Una quota anual obligatòria o de pertinença, per a atendre despeses­ generals de conservació, entreteniment, administració i funcionament­ dels serveis generals, s'utilitzen o no els serveis, i que consistirà en una quota fixa aprovada pel ple de l'entitat i una altra segons el nombre d'habitants dels ajuntaments i entitats­ que la integren.  
  
Una quota de servei, d'acord amb l'ús que cada entitat faça­ dels serveis que es presten mancomunadament, i no directament, a l'usuari.  
  
Per a la determinació d'aquesta quota, es podran aplicar totes o algunes­ de les bases o mòduls següents: nombre d'habitants segons xifres oficials, nombre d'habitatges, superfície del nucli urbà, metres lineals de carrers, volum d'edificació, base imposable de la contribució territorial urbana, volum dels seus pressupostos, consum realment efectuat, valor hora emprada i qualssevol altres factors que puguen computar-se en raó del servei o l'activitat prestada. Aquestes bases o mòduls podran aplicar-se aïlladament o conjuntament. En aquesta quota de servei s'hauran d'incloure necessàriament les majors­ despeses que repercuteixen la posada en marxa i el manteniment dels serveis en l'administració i funcionament de la Mancomunitat.  
Una quota extraordinària i obligatòria per a atendre despeses d'aquest caràcter quan n'hi haja i que haurà de respectar el principi de repartiment per nombre d'habitants de cada municipi, si és per a despeses generals de la mancomunitat, o pel mòdul aplicat per al servei, segons determina l'apartat b anterior, si la despesa extraordinària és deguda a un servei determinat.  
Quota d'adhesió per a municipis i entitats que s'incorporen a la mancomunitat calculada en els termes establits en l'article 40 dels estatuts.  
  
Article 30. Prestació directa a l'usuari  
Si el servei es presta directament a l'usuari, la Mancomunitat, mitjançant l'ordenança corresponent, podrà cobrar directament la taxa a l'usuari.  
  
Article 31. Efectivitat dels recursos econòmics  
Les aportacions dels municipis a la mancomunitat tenen la consideració de pagaments obligatoris i preferents per a les entitats mancomunades.  
Les aportacions econòmiques dels municipis es realitzaran en la forma i els terminis que determine el Ple, i preferentment es meritaran per trimestres anticipats. En cas que algun municipi es retarde en el pagament de la seua quota més d'un trimestre, el president requerirà el seu pagament en el termini de 20 dies; transcorregut aquest termini sense que s'haja fet efectiu el dèbit, el president podrà sol·licitar dels òrgans­ de l'Administració central, autonòmica o provincial, la retenció de les quotes pendents, amb càrrec a les quantitats que per qualsevol concepte foren liquidades a favor de l'ajuntament deutor a fi que les lliure a la mancomunitat.  
Aquesta retenció és autoritzada expressament pels ajuntaments mancomunats en el moment d'aprovació d'aquests estatuts, sempre que s'acompanye el certificat de descobert reglamentari en cada cas.  
  
Per a la cobrança dels tributs i de les quantitats que com a ingressos de dret públic haja de percebre la hisenda de la mancomunitat­, aquesta hisenda exercirà les prerrogatives legalment establides per a la hisenda de l'Estat, i actuarà, si escau, de conformitat amb els procediments administratius corresponents. L'exacció i el cobrament d'aquests ingressos podrà exigir-se per la via de constrenyiment i, a aquest efecte, el Ple de la Mancomunitat podrà delegar en la Comunitat o en la Diputació de València la gestió, inspecció i recaptació de tributs i la resta d'ingressos de dret públic.  
El manteniment reiterat en situació de deutor a la mancomunitat per més de tres trimestres consecutius o quatre d'alterns, per part d'una entitat local, serà causa suficient per a procedir a la seua separació regulada en l'article 42 dels estatuts, i es podran reclamar les quantitats degudes i les despeses derivades de conformitat amb els apartats 2, 3 i 4 d'aquest article.  
  
Article 32. Pressupost  
La Mancomunitat aprovarà anualment un pressupost de conformitat­ amb el que es disposa en la legislació de règim local vigent.  
El pressupost constitueix l'expressió xifrada, conjunta i sistemàtica­ de les obligacions que, com a màxim, poden reconéixer, i dels drets amb venciment o que es preveja realitzar durant el corresponent exercici econòmic.  
S'inclouran en el pressupost les inversions que es pretenga realitzar, així com les seues fonts de finançament.  
  
Article 33. Patrimoni  
El patrimoni de la Mancomunitat estarà integrat per tota classe de béns, drets i accions que legítimament adquirisca, bé en el moment de la seua constitució o amb posterioritat. A aquest efecte, haurà de formar-se un inventari de conformitat amb el que s'estableix en les disposicions vigents­ en la matèria.  
La participació de cada entitat mancomunada en aquest patrimoni­ es fixarà tant inicialment com en endavant d'acord amb la forma en què s'adquireix, repercutint-lo d'acord amb el nombre de vots de cada municipi per al patrimoni adquirit per a serveis generals i individualitzant-lo concretament, segons la participació de cada municipi en el patrimoni adquirit per als serveis individualitzats­, això a causa de les característiques de les aportacions de cada municipi mancomunat.  
  
  
  
Article 34. Dèficits  
En cas de dèficit, els municipis hauran d'aportar a la mancomunitat i a fons perdut, en la proporció que a cadascun corresponga, atés el principi determinat en l'apartat c de l'article 27, en el termini de tres mesos des que se'ls notifique, les quantitats necessàries per a eixugar el dèficit que resulte en liquidar els pressupostos.  
  
Serveis  
  
Article 35. Serveis generals i individualitzats  
Dins dels fins de la mancomunitat, en l'article 5 s'assenyalen una sèrie de serveis a mancomunar i n'ha de ser la consecució l'objectiu d'aquesta.  
Es consideraran serveis generals els estrictament necessaris per al normal funcionament dels òrgans de la mancomunitat, així com els que siguen mera conseqüència d'aquests, i al seu sosteniment estan obligats tots els membres integrants.  
Els serveis individualitzats seran aquells que s'establisquen per a atendre necessitats i aspiracions dels ajuntaments mancomunats­ que s'hi vulguen integrar, i al seu sosteniment només estan obligats els ajuntaments que ho assumisquen, mitjançant acord dels seus respectius plens.  
  
  
Article 36. Iniciativa implantació de serveis  
La implantació d'un servei individualitzat s'iniciarà a instàncies de­ qualsevol dels vocals del Ple; vista la viabilitat, es formarà la corresponent comissió gestora que tindrà caràcter provisional que, assistida de tècnics, s'encarregarà de:  
Redactar una memòria justificativa i projecte d'estatuts.  
Redactar el projecte o estudi tècnic del servei.  
L'estudi economicofinancer comprensiu de les aportacions a realitzar.  
Si escau, redactar el reglament del servei.  
  
Article 37. Procediment  
Presentat el projecte, es tramitarà d'acord amb el que es disposa en l'article 6 dels estatuts per a les modificacions constitutives.  
El Ple posarà en marxa del servei.  
  
Article 38. Incorporació a serveis individualitzats  
Si una vegada en funcionament un servei, un dels municipis integrats en la Mancomunitat desitja incorporar-se al servei individualitzat, haurà d'aportar la quantitat que corresponga segons es determina en l'apartat 1.b, i c de l'article 29.  
  
Separació i integració de membres  
  
Article 39. Incorporació  
1. Per a la incorporació a la mancomunitat d'un nou municipi serà necessari:  
El vot favorable de la majoria absoluta dels membres del ple de l'entitat interessada.  
El vot favorable de la majoria absoluta dels vots del Ple de la mancomunitat.  
  
Article 40. Aportacions inicials  
1. L'aportació inicial dels municipis que s'incorporen a la mancomunitat, amb posterioritat a la seua constitució, estarà determinada:  
  
a) Els municipis que s'incorporen a la mancomunitat abonaran en concepte de quota d'adhesió la quantitat equivalent a la quota de pertinença integrada per la quantia fixa establida i la resultant del nombre d'habitants, incrementada d'acord amb l'índex de preus al consum anual, pel nombre d'anys compresos entre l'any de constitució de la mancomunitat i l'any d'incorporació.  
b) Els municipis o entitats que s'hagueren separat de la mancomunitat de manera voluntària o forçosa i sol·liciten de nou la seua incorporació abonaran la quota d'adhesió anterior, descomptant-se l'import equivalent al nombre d'anys en què haguera romàs com a membre d'aquesta.  
2. La quota d'adhesió podrà ser exigida en el moment de la incorporació de l'entitat local a la mancomunitat o quedar ajornada per al seu pagament fins a cinc anys, a comptar des de la seua incorporació a la mancomunitat, per cinquenes parts i meritant l'interés de demora corresponent.  
3. Així mateix, haurà d'aportar totes les despeses que s'originen amb motiu de la seua inclusió en la mancomunitat.  
  
Article 41. Separació voluntària  
Per a la separació voluntària de la mancomunitat, o d'algun dels serveis que constitueixen el seu objecte, de qualssevol dels municipis que la integren, serà necessari:  
a) Que se sol·licite a la mancomunitat, amb una antelació­ mínima d'un any, mitjançant acord adoptat per majoria absoluta­ del nombre legal de vots del ple de l'ajuntament interessat.  
b) Que es trobe al corrent del pagament de les seues aportacions i complisca tots els compromisos pendents.  
c) Haurà d'abonar totes les despeses que s'originen amb motiu de la seua separació, inclosa l'amortització de personal i immobilitzat, i la part del passiu contret per la mancomunitat al seu càrrec.  
  
Article 42. Acceptació de la separació i liquidació de deutes  
El municipi que pretenga separar-se de la mancomunitat, o d'algun dels serveis que constitueixen el seu objecte, complit el que s'ha establit en l'article anterior, ho comunicarà al Ple de la Mancomunitat i aquest haurà d'acceptar-la, mitjançant acord de la majoria absoluta de nombre legal de vots, que determinarà l'import de les despeses derivades de la separació, transcorregut el termini de tres mesos des de la finalització del preavís d'un any sense decisió expressa, s'entendrà acceptada tàcitament­.  
En l'acord plenari en què s'aprove la separació, i en tot cas abans de la finalització de l'exercici pressupostari en el qual es produïsca la segregació del municipi que ho pretenga, es valoraran l'actiu i el passiu de la mancomunitat o del servei o serveis dels quals se separe, i si el saldo resultara deutor, el membre que se separe haurà d'abonar la part de passiu que li corresponga en els tres exercicis­ següents com a màxim, la qual es liquidarà per quotes trimestrals l'impagament de les quals donarà lloc a la retenció prevista en l'article 31 d'aquests estatuts.  
  
Si el saldo resultara creditor, la mancomunitat abonarà la part que li corresponga al municipi que se separe en el termini de 10 anys, i pagarà un 10 per cent en les anualitats segona a novena i el 20 per cent restant en la desena. Les quantitats pendents de pagament meritaran l'interés legal corresponent a favor del municipi creditor­ a partir del tercer any.  
  
En el cas que l'aportació inicial estiguera constituïda­ per elements del servei propis de l'ajuntament, la mancomunitat podrà, en vista de les circumstàncies concurrents, fer efectiva totalment o parcialment la liquidació amb els mateixos elements aportats.  
Tampoc podran, les corporacions separades, al·legar dret de propietat dels béns i serveis de la mancomunitat, encara que radiquen en el seu terme municipal.  
  
Article 43. Separació forçosa  
Serà causa de separació forçosa de la Mancomunitat el persistent­ incompliment del pagament de les aportacions dels municipis en la forma determinada en l'article 31.5 d'aquests estatuts, així com l'incompliment d'aquelles altres actuacions necessàries per al correcte desenvolupament de la mancomunitat a què estiguen obligats per aquests estatuts.  
La decisió de separació forçosa haurà d'anar precedida de requeriment­ previ i d'atorgament d'un termini de tres mesos per al compliment de les obligacions.  
Si les obligacions incomplides no es feren efectives en aquest termini, després de la realització de la memòria justificativa que n'analitze les conseqüències, s'adoptarà acord de separació forçosa, que haurà de ser aprovat amb el vot favorable del Ple de la mancomunitat que representen la majoria absoluta del nombre total de vots.  
  
Dissolució  
  
Article 44. Supòsit de dissolució  
La mancomunitat es dissoldrà quan així ho acorde el Ple de la Mancomunitat i els plens dels ajuntaments mancomunats, amb el vot favorable de la majoria absoluta legal dels seus membres quan els fins de la mancomunitat hagen desaparegut o la prestació dels serveis mancomunats hagen sigut absorbits per ens superiors.  
  
Article 45. Procediment de dissolució  
1. Quan els ajuntaments mancomunats decidisquen dissoldre la mancomunitat, adoptaran el corresponent acord previ en què manifesten aquest propòsit, i caldrà per a la seua validesa la majoria absoluta de vots dels membres que legalment els integren.  
2. El procediment de dissolució de les mancomunitats requerirà:  
  
a) Acord de la dissolució de l'entitat pel Ple de la Mancomunitat, per majoria absoluta legal del nombre de vots, i la seua comunicació al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la Diputació Provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del nombre legal dels seus membres. El tràmit continuarà sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
  
e) L'aprovació pel Ple de la Mancomunitat, per majoria absoluta dels seus vots, de la proposta efectuada per la comissió liquidadora.  
  
f) Remissió al departament del Consell competent en matèria d'administració local que en publicarà la dissolució en el Diari Oficial de la Generalitat Valenciana, i es procedirà a donar de baixa la Mancomunitat en el Registre d'Entitats Locals de la Comunitat Valenciana.  
  
3. Aprovada la dissolució de la Mancomunitat per part dels plens municipals i abans de la seua remissió a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dos vocals. En aquesta s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les seues reunions experts determinats, únicament als efectes d'escoltar la seua opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la mancomunitat, xifrarà els seus recursos, càrregues i dèbits i farà una relació del seu personal, i proposarà més tard al ple de l'entitat la seua oportuna distribució als ajuntaments mancomunats.  
5. La proposta, per a ser aprovada vàlidament, requerirà el vot favorable de la majoria absoluta dels vots del ple de l'entitat. Una vegada aprovada, la proposta serà vinculant per als ajuntaments mancomunats.  
  
6. Després de la dissolució de la Mancomunitat, aquesta mantindrà la seua personalitat jurídica mentre no siga adoptat pel Ple l'acord de liquidació i distribució del seu patrimoni, el qual hauran de fer públic en el Diari Oficial de la Generalitat Valenciana.  
  
Article 46. Personal traspassat mitjançant conveni  
El personal de la mancomunitat que siga traspassat mitjançant conveni a la mancomunitat­, si escau, serà reintegrat en els municipis­ de procedència de la mancomunitat que es dissol i seran respectats­ tots els drets de qualsevol ordre o naturalesa que aquest tinguera en la mancomunitat, excepte en els supòsits en què legalment corresponga la subrogació o successió d'empreses.  
  
DISPOSICIÓ ADDICIONAL  
  
Única. Utilització dels gèneres femení i masculí  
Per a facilitar la lectura del text i observar la igualtat de gènere, les mencions que fan aquests estatuts al president, vicepresident­, funcionaris, tresorer, entre altres, es refereixen indistintament a presidenta i president, vicepresidenta i vicepresident, funcionària i funcionari, tresorera i tresorer, i altres mencions de gènere femení i masculí.  
  
DISPOSICIÓ FINAL  
  
Única  
Queden derogats els estatuts anteriors publicats en el Diari Oficial de la Generalitat Valenciana en data 17 de març de 2015 i la resta de normes de la Mancomunitat que s'oposen al que es disposa en aquests estatuts o ho contradiguen.  
  
Aquests estatuts entraran en vigor a partir de la seua publicació en el Diari Oficial de la Generalitat Valenciana.